Neuvoston yhteinen kanta 2003/139/YUTP, annettu 27 päivänä helmikuuta 2003, Moldovan tasavallan Transnistrian alueen johtoon kohdistettavista rajoittavista toimenpiteistä



Virallinen lehti nro L 053 , 28/02/2003 s. 0060 - 0061



Neuvoston yhteinen kanta 2003/139/YUTP, annettu 27 päivänä helmikuuta 2003, Moldovan tasavallan Transnistrian alueen johtoon kohdistettavista rajoittavista toimenpiteistä EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: (1) EU toistaa tuntevansa syvää huolta Transnistrian alueen konfliktitilanteesta Moldovassa ja painottaa olevansa sitoutunut osallistumaan Euroopan turvallisuus- ja yhteistyöjärjestön (Etyj) puitteissa tehtäviin ponnistuksiin rauhanomaisen ratkaisun löytämiseksi kyseiseen konfliktiin kunnioittaen täysin Moldovan alueellista koskemattomuutta. (2) EU katsoo, ettei se voi hyväksyä Moldovan tasavallan Transnistrian alueen johdon jatkuvaa vastustusta ja sen haluttomuutta muuttaa vallitsevaa tilannetta. (3) Tämän vuoksi ja tukeakseen EU:n aktiivisempaa osallistumista poliittiseen prosessiin neuvosto on päättänyt panna täytäntöön kohdennettuja pakotteita matkustuskiellon muodossa. Se koskee vain niitä Transnistrian johdon jäseniä, joiden katsotaan olevan pääasiassa vastuussa siitä, ettei konfliktin poliittiseen ratkaisuun tähtäävää yhteistyötä ole tehty. EU varaa itselleen mahdollisuuden harkita myöhemmässä vaiheessa uusia kohdennettuja rajoittavia toimenpiteitä. (4) EU tarkistaa kantaansa tulevan kehityksen ja erityisesti sen perusteella, mihin toimiin Transnistrian johto ryhtyy saadakseen aikaan olennaista edistystä neuvotteluissa, joissa ratkaistaan Transnistrian poliittinen asema Moldovan tasavallassa. (5) Matkustuskiellon täytäntöönpano ei saisi vaikuttaa tapauksiin, joissa jäsenvaltiota sitoo jokin kansainvälisen oikeuden velvoite tai se toimii Etyjin isäntämaana, ON HYVÄKSYNYT TÄMÄN YHTEISEN KANNAN: 1 artikla 1. Jäsenvaltioiden on toteutettava tarvittavat toimenpiteet estääkseen liitteessä lueteltujen, konfliktin poliittiseen ratkaisuun tähtäävän yhteistyön puutteesta vastuussa olevien henkilöiden pääsyn alueelleen ja kauttakulun alueensa kautta. 2. Mitä 1 kohdassa säädetään, ei velvoita jäsenvaltioita kieltämään omien kansalaistensa pääsyä alueelleen. 3. Mitä 1 kohdassa säädetään, ei vaikuta tapauksiin, joissa jokin kansainvälisen oikeuden velvoite sitoo jäsenvaltiota, etenkin: i) kansainvälisen hallitustenvälisen järjestön isäntämaana; ii) Yhdistyneiden Kansakuntien koolle kutsuman tai sen suojeluksessa järjestettävän kansainvälisen konferenssin isäntämaana; tai iii) erioikeuksia ja vapauksia myöntävän monenvälisen sopimuksen nojalla. Neuvostolle on ilmoitettava kustakin näistä tapauksista. 4. Mitä 3 kohdassa säädetään, katsotaan koskevan myös tapauksia, joissa jäsenvaltio toimii Etyjin isäntämaana. 5. Jäsenvaltiot voivat myöntää 1 kohdassa tarkoitettuihin toimenpiteisiin poikkeuksia, jos matkustaminen on perusteltua pakottavista humanitaarisista syistä tai jos kyseessä on osallistuminen sellaisiin hallitustenvälisiin kokouksiin, EU:n järjestämät kokoukset mukaan lukien, joissa käydään demokratiaa, ihmisoikeuksia ja oikeusvaltiota Moldovassa välittömästi tukevaa poliittista vuoropuhelua. 6. Jäsenvaltion, joka haluaa myöntää 5 kohdassa tarkoitettuja poikkeuksia, on ilmoitettava siitä neuvostolle kirjallisesti. Poikkeus katsotaan myönnetyksi, jollei yksi tai useampi neuvoston jäsen esitä kirjallista vastalausetta 48 tunnin kuluessa ehdotettua poikkeusta koskevan ilmoituksen vastaanottamisesta. Jos yksi tai useampi neuvoston jäsen esittää vastalauseen, neuvosto voi määräenemmistöllä päättää ehdotetun poikkeuksen myöntämisestä. 7. Jos jäsenvaltio sallii 3, 4, 5 ja 6 kohdan nojalla liitteessä lueteltujen henkilöiden pääsyn alueelleen ja kauttakulun alueensa kautta, lupa rajoitetaan koskemaan ainoastaan sitä tarkoitusta, johon se on myönnetty, ja asianomaisia henkilöitä. 2 artikla Neuvosto hyväksyy muutoksia liitteessä olevaan luetteloon jäsenvaltioiden tai komission ehdotuksesta, jos Moldovan poliittiset tapahtumat sitä edellyttävät. 3 artikla Jotta edellä tarkoitetut toimenpiteet olisivat mahdollisimman tehokkaita, Euroopan unioni kannustaa kolmansia valtioita hyväksymään rajoittavia toimenpiteitä, jotka ovat samankaltaisia kuin tässä yhteisessä kannassa. 4 artikla Tämä yhteinen kanta tulee voimaan päivänä, jona se hyväksytään. Sitä noudatetaan kyseisestä päivästä alkavana, samanpituisena jaksona uusittavissa olevana 12 kuukauden jaksona. Tätä yhteistä kantaa tarkistetaan säännöllisesti. 5 artikla Tämä yhteinen kanta julkaistaan Euroopan unionin virallisessa lehdessä. Tehty Brysselissä 27 päivänä helmikuuta 2003. Neuvoston puolesta Puheenjohtaja M. Chrisochoïdis LIITE Luettelo 1 artiklassa tarkoitetuista henkilöistä 1. SMIRNOV, IGOR, "presidentti", syntynyt 29.10.1941, Habarovsk. Venäjän passi nro 50 NO.0337530 2. SMIRNOV, VLADIMIR, Igor Smirnovin poika ja "valtion tullikomitean puheenjohtaja", syntynyt 3.4.1961, Vupiansk Harkov. Venäjän passi nro 50 NO. 00337016 3. SMIRNOV, OLEG, Igor Smirnovin poika ja "valtion tullikomitean neuvonantaja", syntynyt 8.8.1967, Novaja Vahovka, Herson. Venäjän passi nro 60 NO. 1907537 4. LEONTJEV, SERGEI, "varapresidentti", syntynyt 9.2.1944, Odessa Leontovka. Venäjän passi nro 50 NO. 0065438 5. MARAKUTSA, GRIGORI, "korkeimman neuvoston puheenjohtaja", syntynyt 15.10.1942 Teia, Grigoriopol. Vanha Neuvostoliiton passi nro 8BM724835 6. KAMINSKI, ANATOLI, "korkeimman neuvoston varapuheenjohtaja", syntynyt 15.3.1950, Tsita. Vanha Neuvostoliiton passi nro A25056238 7. SEVTSUK, JEVGENI, "korkeimman neuvoston varapuheenjohtaja", syntynyt 21.6.1946, Novosibirsk. Vanha Neuvostoliiton passi nro A25004230 8. LITSKAI, VALERI, "ulkoasiainministeri", syntynyt 13.2.1949, Tver. Venäjän passi. 9. HAJEJEV, STANISLAV, "puolustusministeri", syntynyt 28.12.1941, Tseljabinsk. 10. ANTJUFEJEV (SEVTOV), VADIM, "valtion turvallisuudesta vastaava ministeri", syntynyt 1951, Novosibirsk. Venäjän passi. 11. KOROLJOV, ALEKSANDR, "sisäasiainministeri", syntynyt 1951, Briansk. Venäjän passi. 12. BALALA, VIKTOR, "oikeusministeri", syntynyt 1961, Vinitsa. 13. AKULOV, BORIS, "Transnistrian edustaja Ukrainassa" 14. ZAHAROV, VIKTOR, "syyttäjänvirasto", syntynyt 1948, Kamenka. 15. LIPOVTSEV, ALEKSEI, "tullikomitean varapuheenjohtaja" 16. GUDIMO, OLEG, "varaturvallisuusministeri", syntynyt 11.9.1944, Alma-Ata. Venäjän passi nro 51 NO. 0592094 17. KOSOVSKI, EDUARD, "Transnistrian tasavallan pankin puheenjohtaja", syntynyt 7.10.1958, Floresti.